Πένες στον φούρνο με έτοιμο πέστο και σαλάμι τσορίθο
Το λαχταριστό και κάπως παλιομοδίτικο «ψευτοσουφλέ» μεταμορφώνεται εύκολα και γρήγορα σε ένα γιορτινό  και πεντανόστιμο πιάτο.
500 γρ. πένες, 100 γρ. σαλάμι τύπου τσορίθο, κατά προτίμηση ελληνικό (π.χ. Δράμας), σε λεπτές φέτες, 300 ml κρέμα γάλακτος με 35% λιπαρά, 250 γρ. έτοιμο πέστο βασιλικού από βαζάκι, 3 κουτ. σούπας σπασμένη ψίχα από φιστίκια Αιγίνης, 100 γρ. παρμεζάνα (ή πεκορίνο Αμφιλοχίας), τριμμένη, 150 γρ. μοτσαρέλα νωπή, κατά προτίμηση Κερκίνης, σπασμένη σε μικρά κομμάτια, αλάτι
Για να ετοιμάσουμε τις πένες στον φούρνο με έτοιμο πέστο και σαλάμι τσορίθο προθερμαίνουμε τον φούρνο στους 180°C. Βράζουμε τα ζυμαρικά σε άφθονο αλατισμένο νερό που κοχλάζει, για 2 λεπτά λιγότερο από όσο αναγράφεται στη συσκευασία τους.Τα στραγγίζουμε και τα αφήνουμε στην άκρη.Στην ίδια (άδεια πλέον) κατσαρόλα καβουρδίζουμε το σαλάμι σκέτο, χωρίς λιπαρή ουσία, σε δυνατή φωτιά, μέχρι να ροδίσει και να βγάλει το λίπος του. Προσθέτουμε τα ζυμαρικά και την κρέμα γάλακτος, ανακατεύουμε και αποσύρουμε από τη φωτιά.Ρίχνουμε το πέστο και ανακατεύουμε καλά.Αδειάζουμε το μείγμα σε μέτριο, βαθύ πυρίμαχο ταψί και σκορπίζουμε τα φιστίκια Αιγίνης. Ανακατεύουμε σε ένα μπολ τα δύο τυριά, τα σκορπίζουμε σε όλη την επιφάνεια του φαγητού και ψήνουμε για 20 λεπτά, μέχρι να ροδίσουν.
Ζυμαρικά,Κρέμα Γάλακτος